Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 566/13/4403	Nitra, 11.2.2014
EEČ : 2-32-80-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno a, písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletých: XXXXX, nar. XXXXX, XXXXX, nar. XXXXX a XXXXX, nar. XXXXX, bytom u matky XXXXX vo Vrábľoch, hoci má k týmto vyživovaciu povinnosť priamo zo Zákona o rodine a  rozsudkom Okresného súdu v Nitre č.k. 24P/87/2009-29 zo dňa 08.10.2009, právoplatným dňa 27.10.2009, bol zaviazaný prispievať na  každého z nich sumou 66,39,- Eur mesačne počnúc dňom 01.08.2009, ktoré je povinný platiť vždy do 15-teho dňa vopred do rúk matky, od 01.04.2012 si túto povinnosť riadne neplnil a tak ku dňu 24.01.2014 dlhoval na výživnom sumu vo výške 981,74,- Eur, pričom matka detí bola v dôsledku neplnenia vyživovacej povinnosti obvineným odkázaná na finančnú pomoc svojich rodičov, 

lebo zanikla trestnosť činu.

Odôvodnenie:
Vyšetrovateľ Okresného riaditeľstva PZ Odbor kriminálnej polície Nitra uznesením sp. zn. ORP-1279/OVK-NR-2013 zo dňa 10.09.2013 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 18.11.2013 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1, odsek 3 písmeno a), písmeno b) Trestného zákona na skutkovom základe opísanom vo výroku tohto uznesenia a po vykonaní skráteného vyšetrovania predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno h) Trestného poriadku.
 Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinený XXXXX riadne neprispieval na výživu svojich synov v období od 01.04.2012 a ku dňu 24.01.2014  dlhoval na  výživnom sumu vo výške 981,74,- Eur.
Z výpovede svedkyne XXXXX č.l. 28-30 sp. zo dňa 24.01.2014 vyplýva, že obvinený XXXXX dlh na výživnom vo výške 981,74,- Eur vyplatil a k uvedenému dňu na výživnom nič nedlhuje. Z výpovedí svedkyne aj zo dňa 30.1.02013 č.l. 23-27 sp. nevyplýva, že by neplnenie vyživovacej povinnosti obvineným malo trvalo nepriaznivé následky. 
Na č.l. 34-37 sp. sa nachádzajú fotokópie poštových poukazov preukazujúcich uhradenie dlhu na výživnom obvineným za obdobie od 01.04.2012 do 24.01.2014, za ktoré mal zaplatiť a zaplatil na výživnom sumu vo výške 4.381,74,- Eur. 
Vzhľadom na to, že trestný čin nemal trvalo nepriaznivé následky a obvinený XXXXX vyživovaciu povinnosť za obdobie od 01.04.2012 do 24.01.2014 dodatočne splnil v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka